《燕歌卷为祝秀才题》
明代·陈琛

忆昔少年胆气粗，羞为弱女具眉须。张拳直欲撄猛虎，开眼何曾见俗夫。

年来英气消磨尽，事不能平唯有忍。时逢徭僚肆撞突，和颜温词谢不敏。

男儿胸中富甲兵，善藏其用用斯精。动在九天藏九地，机缄谁会测沈冥。

素冠白衣易水上，周身先已失屏障。好勇由来笑匹夫，北风萧萧空悲壮。

越人来燕作燕歌，慷慨激烈恨何多。有疾未必非君福，美玉正应山石磨。

与君美酒博君笑，丁宁莫学我年少。燕歌为我转和平，高筇从此生清妙。

作者简介：（1477—1545）明福建晋江人，字思献。从蔡清游，与王宣、易时冲、林同、赵逯、蔡烈均有名，琛为最著，学者称紫峰先生。正德十二年进士。授刑部主事，历官考功主事，乞终养归。嘉靖中起江西提学佥事，辞不赴。有《四书浅说》、《正学编》、《紫峰集》等。